CELEX: 62011TN0512
Language: sk
Date: 2011-09-24 00:00:00
Title: Vec T-512/11: Žaloba podaná 24. septembra 2011 — Ryanair/Komisia

26.11.2011   
            
            
               SK
            
            
               Úradný vestník Európskej únie
            
            
               C 347/40
            
         Žaloba podaná 24. septembra 2011 — Ryanair/Komisia
   (Vec T-512/11)
   2011/C 347/71
   Jazyk konania: angličtina
   
      Účastníci konania
   
   
      Žalobkyňa: Ryanair Ltd (Dublin, Írsko) (v zastúpení: E. Vahida a I. Metaxas-Maragkidis, advokáti)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               v súlade s článkami 263 ZFEÚ a 264 ZFEÚ určil, že rozhodnutie Európskej komisie z 13. júla 2011 vo veci štátnej pomoci SA.29064 (2011/C ex 2011/NN) — Írsko — Letecká doprava — Oslobodenie od dane za cestujúcich v leteckej doprave je neplatné v tej časti, v ktorej sa určuje, že oslobodenie transferovej a tranzitnej dopravy od írskej dane z osobnej leteckej dopravy (Irish Air Travel Tax) nie je štátnou pomocou,
            
         
               —
            
            
               uložiť žalovanej povinnosť znášať vlastné trovy konania a nahradiť trovy konania žalobkyne, a
            
         
               —
            
            
               nariadiť akékoľvek opatrenie, ktoré Všeobecný súd uzná za vhodné.
            
         
      Dôvody a hlavné tvrdenia
   
   Na podporu svojej žaloby, žalobkyňa uvádza tri žalobné dôvody.
   
               1.
            
            
               Prvý žalobný dôvod založený na tvrdení, že žalovaná sa dopustila nesprávneho posúdenia skutkového stavu a nesprávneho právneho posúdenia tým, že určila, že oslobodenie transferovej a tranzitnej dopravy od írskej dane z osobnej leteckej dopravy nepredstavuje štátnu pomoc v zmysle článku 107 ods. 1 ZFEÚ.
            
         
               2.
            
            
               Druhý žalobný dôvod založený na tvrdení, že žalovaná porušila článok 108 ods. 2 ZFEÚ a článok 4 ods. 4 nariadenia Rady č. 659/1999 (1) tým, že nezačala konanie upravené v týchto ustanoveniach pokiaľ ide o pomoc uvedenú v prvej časti napadnutého rozhodnutia, a to napriek tomu, že existujú minimálne vážne pochybnosti o zlučiteľnosti oslobodenia transferovej a tranzitnej dopravy od írskej dane z osobnej leteckej dopravy s vnútorným trhom, čím boli porušené procesné práva žalobkyne podľa článku 108 ods. 2 ZFEÚ a článku 6 ods. 1 nariadenia č. 659/1999.
            
         
               3.
            
            
               Tretí žalobný dôvod založený na tvrdení, že žalovaná si nesplnila svoju povinnosť odôvodnenia tým, že poskytla chybné odôvodnenie, ktoré bolo rozporuplné a neprimerane zovšeobecnené.
            
         
      (1)  Nariadenie Rady (ES) č. 659/1999 z 22. marca 1999 ustanovujúce podrobné pravidlá na uplatňovanie článku 93 Zmluvy o ES (Ú. v. ES L 83, s. 1; Mim. vyd. 08/001, s. 339).